Regstappe oor Nkandla-skool al uitweg | Maroela Media
Die burgerregtewaghond AfriForum is besig met formele regstappe teen die KwaZulu-Natalse (KZN) onderwysdepartement oor die Nkungumathe-gemeenskap in Nkandla wat al 20 jaar op die oprigting van die Khuba Secondary School wag.
Maroela Media het vroeër berig AfriForum het gesê hy sal regsadvies inwin om 'n gemeenskap van Nkandla wat vergeefs op 'n skool wag, by te staan.
Volgens Carien Bloem, AfriForum se projekkoördineerder vir onderwys, het dit by nadere ondersoek aan die lig gekom dat die KwaZulu-Natalse onderwysdepartement al in 2006 die bou van die skool goedgekeur het en dat die skool ook reeds geregistreer is, maar nooit in 2016 gebou is soos belowe nie.
"AfriForum het geen ander keuse as om regstappe teen dié onderwysdepartement te doen nie. Leerders moet tussen twee en drie uur lank stap om by die naaste skool uit te kom, dikwels deur die veld en oor riviere wat verskeie gevare vir dié leerders inhou. Geen kind verdien om só te moet sukkel om onderrig te ontvang nie," het Bloem gesê.
"In heelwat klasse is die onderwyser-tot-leerder-verhouding tussen 85 en 121 leerders per onderwyser, en in die meeste gevalle moet sowat 10 leerders 'n handboek deel. Die meeste leerders sit ook in klastyd op die vloer omdat daar nie plek vir almal is nie."
"Ná AfriForum verskeie navrae aan die departement gestuur het, het die departement geantwoord dat hulle van dié 20 jaar lange belofte afstand gaan doen en nie die skool gaan bou nie," het Bloem gesê.
Bloem meen die oprigting van die skool sal 'n groot aantal uitdagings in die Nkungumathe-gemeenskap aanspreek en aan leerders die geleentheid bied om gehalte-onderrig op 'n waardige wyse te ontvang.
'n Aanmaningsbrief is aan Mthandeni Dlungwana, LUR van onderwys in KwaZulu-Natal, gestuur. Hy het 14 dae om daarop te reageer.
Goeie werk Afriforum. Verbasend dat hul reputasie in die Natalse platteland bekend is! Hoe wanhopig moet die ouers nie wees om n Burgerregte organisasies soos Afriforum te nader ipv plaaslike politici. Dis ook uit die tendens uit dat daar nie betoog is teen dienslewering nie. Dalk meer n stedelike verskynsel waar agter getalle weggekruip kan word.
Maak gebruik van Zuma se huis om in skool te hou. Die Zumas het al die geld seker gebruik om sy Nkandla woning te bou. Dit is 'n skande dat so baie geld op die Zumas gespandeer word en die kinders het nie eers 'n skool nie. Wys jou Nr1 dink net aan sy eie gerief en voel vere vir SA.
Nr 1 het geen skaamte nie. Net solank hy kan steel!!!!
Ek hoop Afriforum kom reg hiermee. Kannie wag om te sien wat gaan gebeur nie. Hoop net nie dit neem weer jare nie. Dis n skande dat die kinders so gefaal word en die ministers en Nr1 mors en steel geld skaamteloos. Miskien kan Guptas dit borg dan weet ons ten minste bietjie van ons belasting geld word daarvoor gebruik ipv Dubaise reise.
Ek kan net dink hoe lekker die spotprent tekenaars die ding kan hanteer. Skool word goedgekeur en President suite word gebou en opgradeer!!! Hulle het bietjie verkeerd verstaan wie se kinders onderrig moet kry lol. Dit is regtig jammer dat Zuma en Guptas miljoene kry om te verkwis en kinders nie 'n basiese education, ek hoop hierdie ouers staan saam met Afriforum deur dik en dun en misbruik nie net nie. Vra julself bietjie, hou die regering nie dalk jul kinders met opset onopgelei nie, dat hulle die kinders kan bluf vir stemme in verkiesing.
Hulle kan maar Nkandla gebruik. Die Zuma's gaan mos een van die dae trek landuit, so die duur plek gaan leeg staan.